Великöй Отечественнöй войнаса ветеранъясöс колö бöр заводитны новлöдлыны öтув вöдитчан транспортöн дон босьттöг.

Лöсялана тшöктöмсö, кыдзи решитны тайö юалöмсö муниципальнöй юкöнъяскöд, сетiс талун Коми Республикаса Юралысьöс вежысь Виталий Стаханов Коми Республикалöн йöзлы социальнöй отсöг сетан агентствоса юрнуöдысь Илья Семяшкинлы Айму вöсна Ыджыд тышсянь 66 во пасйöм кежлö дасьтысьöм кузя уджалан группалöн заседание вылын.

Виталий Стаханов пасйис, мый Великöй Отечественнöй войнаса ветеранъяслы öтув вöдитчан транспортöн дон босьттöг ветлöмсö, кыдзи вöлi 2010 воын, тшöктiс котыртны Коми Республикаса Юралысь Вячеслав Гайзер.

Заседаниеын участвуйтысьяс сiдзжö сёрнитiсны, кыдзи кутасны пасйыны Айму вöсна Ыджыд тышсянь 66 во, да видлалiсны лöсялана мероприятиеяслысь план. Участвуйтысьяс висьталiсны, мый республика дась участвуйтны «Георгиевскöй лента» ставроссияса акцияын, Великöй Отечественнöй войнаса ветеранъясöс шойччöдны-бурдöдны «Максаковка» республиканскöй реабилитационнöй шöринын. Артыштöма нуöдны Коми Республикаса Юралысь нимсянь приём, кытчö корасны республикаса став карысь да районъясысь 100-ысь унджык ветеранöс.

Виталий Стаханов пасйис, мый мероприятиеяссö колö котыртны вылыс тшупöд вылын, да корис сiйöс нуöдöм вöсна кывкутысьясöс ёртасьны да öтув уджавны став юалöм кузя. Уджалан группалысь водзö мунысь заседаниесö артыштöма нуöдны 2011 во косму тöлысся медводдза декадаын.